b'\n_START_ARTICLE_\nMaria Sibylla Merian\n_START_SECTION_\nBiografie\n_START_PARAGRAPH_\nAnna Maria Sibylla Merian s-a n\xc4\x83scut la 2 aprilie 1647, la Frankfurt pe Main (pe atunci Reichsstadt, ora\xc8\x99 imperial liber). Tat\xc4\x83l s\xc4\x83u, Matth\xc3\xa4us Merian, era gravor intaglio \xc8\x99i editor; el a murit \xc3\xaen 1650, c\xc3\xa2nd Maria Sibylla avea doar trei ani. Mama sa, Johanna Sybilla Heim, de origine valon\xc4\x83, era a doua so\xc8\x9bie a lui Matth\xc3\xa4us Merian; la un an dup\xc4\x83 decesul acestuia (\xc3\xaen 1651) s-a rec\xc4\x83s\xc4\x83torit cu pictorul Jacob Marrel. Marrel a \xc3\xaenv\xc4\x83\xc8\x9bat-o pe Maria Sibylla Merian s\xc4\x83 deseneze \xc8\x99i s\xc4\x83 picteze, astfel \xc3\xaenc\xc3\xa2t la v\xc3\xa2rsta de 13 ani ea a pictat primele imagini (care s-au p\xc4\x83strat) ale unor plante \xc8\x99i insecte pe care le prinsese._NEWLINE_La v\xc3\xa2rsta de 18 ani (\xc3\xaen 1665) Maria Sibylla Merian s-a c\xc4\x83s\xc4\x83torit cu Johann Andreas Graff, pictor specializat \xc3\xaen arhitectur\xc4\x83, care studiase cu tat\xc4\x83l ei vitreg (pictorul Jacob Marrel). Doi ani mai t\xc3\xa2rziu s-a n\xc4\x83scut primul copil al noii familii: o feti\xc8\x9b\xc4\x83, Johanna Helena. S-au mutat cu to\xc8\x9bii la N\xc3\xbcrnberg, ora\xc8\x99ul natal al lui Johann Andreas Graff._NEWLINE_La N\xc3\xbcrnberg, Maria Sibylla Merian a \xc3\xaenceput s\xc4\x83 studieze sistematic insectele, \xc3\xaen special ciclul de via\xc8\x9b\xc4\x83 al fluturilor, \xc3\xaencerc\xc3\xa2nd s\xc4\x83 pun\xc4\x83 \xc3\xaen eviden\xc8\x9b\xc4\x83 modul de transformare (metamorfoza) al omizilor \xc3\xaen crisalide \xc8\x99i apoi \xc3\xaen insecte adulte. \xc3\x8en acea perioad\xc4\x83 \xc3\xaenc\xc4\x83 mai persista p\xc4\x83rerea c\xc4\x83 originea insectelor se datora unui fenomen de \xe2\x80\x9egenerare spontan\xc4\x83\xe2\x80\x9d (insectele ar fi luat na\xc8\x99tere, de exemplu, din descompunerea noroiului sau a excrementelor), p\xc4\x83rere care dura \xc3\xaenc\xc4\x83 din antichitate, de la Aristotel. Maria Sibylla \xc8\x99i-a pus \xc3\xaentrebarea cum se transform\xc4\x83 omizile \xc3\xaen fluturi; observa\xc8\x9biile f\xc4\x83cute de ea direct \xc3\xaen natur\xc4\x83 s-au \xc3\xaembinat cu studiul lucr\xc4\x83rilor recent ap\xc4\x83rute ale lui Thomas Moufet (1553-1604), Goedart Jan (1620-1668) \xc8\x99i Swammerdam Jan (1637-1680). Ea a observat cu aten\xc8\x9bie fenomenul de metamorfoz\xc4\x83, f\xc4\x83c\xc3\xa2nd desene minu\xc8\x9bioase ale stadiilor de omid\xc4\x83, crisalid\xc4\x83 (pup\xc4\x83) \xc8\x99i fluture adult._NEWLINE_Aceste desene \xc8\x99i schi\xc8\x9be vor forma baza primei sale c\xc4\x83r\xc8\x9bi, ap\xc4\x83rut\xc4\x83 \xc3\xaen 1675 sub titlul Neues Blumenbuch (\xe2\x80\x9eNoua carte de flori\xe2\x80\x9d). Autoarea avea atunci 28 ani; ea nu a comercializat aceast\xc4\x83 carte prin intermediul magazinului so\xc8\x9bului ei, ci a v\xc3\xa2ndut-o pe cont propriu._NEWLINE_\xc3\x8en 1678 o na\xc8\x99te pe a doua sa fiic\xc4\x83, Dorothea Maria. Un an mai t\xc3\xa2rziu, \xc3\xaen 1679, public\xc4\x83 a doua sa carte: Der Raupen wunderbare Verwandlung und sonderbare Blumennahrung (\xe2\x80\x9eOmida, minunata ei metamorfoz\xc4\x83 \xc8\x99i strania sa hr\xc4\x83nire floral\xc4\x83\xe2\x80\x9d)._NEWLINE_Nu se cunosc exact motivele pentru care, \xc3\xaen 1685, Maria Sibylla s-a separat de so\xc8\x9bul ei. \xc3\x8empreun\xc4\x83 cu cele dou\xc4\x83 fiice, ea a plecat la cumnatul ei, la Castelul Waltha din Frizia occidental\xc4\x83, unde tr\xc4\x83ia o mic\xc4\x83 comunitate pietist\xc4\x83, \xc3\xaentemeiat\xc4\x83 de Jean Le Labadie. \xc3\x8en 1690 Maria Sibylla Merian cere autorit\xc4\x83\xc8\x9bilor din Frankfurt divor\xc8\x9bul de so\xc8\x9bul ei, Johann Andreas Graff, divor\xc8\x9b declarat oficial \xc3\xaen acela\xc8\x99i an. Doi ani mai t\xc3\xa2rziu, \xc3\xaen 1692, comunitatea pietist\xc4\x83 de la Waltha s-a desfiin\xc8\x9bat, iar Maria Sibylla Merian se stabile\xc8\x99te la Amsterdam cu sprijinul pieti\xc8\x99tilor, \xc3\xaendeosebi al lui Frederik Ruysch (1638-1731). Ea a fost \xc8\x99i profesoar\xc4\x83 a fiicei acestuia, Rachel Ruysch (1664-1750), care a devenit ulterior o pictori\xc8\x9b\xc4\x83 renumit\xc4\x83. \xc3\x8en acea perioad\xc4\x83 Maria Sibylla Merian \xc3\xae\xc8\x99i c\xc3\xa2\xc8\x99tiga existen\xc8\x9ba realiz\xc3\xa2nd ilustra\xc8\x9bii pentru diferi\xc8\x9bi editori; astfel, ea a creat 127 de plan\xc8\x99e pentru traducerea \xc3\xaen limba francez\xc4\x83 a lucr\xc4\x83rii Metamorphosis et historia naturalis insectorum de Jan Goedart (1620-1668).\n_START_SECTION_\nC\xc4\x83l\xc4\x83toria \xc3\xaen Surinam\n_START_PARAGRAPH_\n\xc3\x8en perioada petrecut\xc4\x83 la Castelul Waltha, Maria Sibylla Merian \xc3\xael cunoscuse pe Cornelis van Sommelsdijk, fost guvernator al Surinamului (pe atunci colonie olandez\xc4\x83, cunoscut\xc4\x83 sub numele de Guyana olandez\xc4\x83). Acesta \xc3\xaei ar\xc4\x83tase colec\xc8\x9bia sa de fluturi exotici, \xc3\xaen mare parte proveni\xc8\x9bi din Surinam. \xc3\x8en iulie 1699, la v\xc3\xa2rsta de 52 de ani, Maria Sibylla s-a decis s\xc4\x83 plece \xc3\xaempreun\xc4\x83 cu fiica sa Dorothea Maria Graff \xc3\xaen acea \xc8\x9bar\xc4\x83 \xc3\xaendep\xc4\x83rtat\xc4\x83, pentru a studia flora \xc8\x99i fauna tropical\xc4\x83 sud-american\xc4\x83. Pentru aceast\xc4\x83 c\xc4\x83l\xc4\x83torie ea a fost sponsorizat\xc4\x83 de prim\xc4\x83ria ora\xc8\x99ului Amsterdam. De asemenea, \xc8\x99i-a v\xc3\xa2ndut colec\xc8\x9biile sale de insecte \xc8\x99i picturi \xc8\x99i a lansat o list\xc4\x83 de subscrip\xc8\x9bie pentru cartea pe care voia s\xc4\x83 o publice la sf\xc3\xa2r\xc8\x99itul c\xc4\x83l\xc4\x83toriei sale._NEWLINE_Dup\xc4\x83 o c\xc4\x83l\xc4\x83torie pe mare care a durat dou\xc4\x83 luni, Maria Sibylla Merian \xc8\x99i fiica ei au ajuns la Paramaribo, capitala Guyanei olandeze. Efectu\xc3\xa2nd mai multe expedi\xc8\x9bii \xc3\xaen interiorul Surinamului, Maria Sibylla a observat cu aten\xc8\x9bie \xc8\x99i a descris cu minu\xc8\x9biozitate metamorfoza insectelor tropicale, realiz\xc3\xa2nd un mare num\xc4\x83r de desene \xc8\x99i acuarele cu acest subiect. \xc3\x8en jurnalul ei sunt reflectate \xc8\x99i rela\xc8\x9biile sale dificile cu plantatorii olandezi din Surinam. Ea scrie c\xc4\x83 ace\xc8\x99tia r\xc3\xa2d de ea \xe2\x80\x9epentru c\xc4\x83 pe mine m\xc4\x83 mai intereseaz\xc4\x83 \xc8\x99i altceva dec\xc3\xa2t trestia de zah\xc4\x83r\xe2\x80\x9d \xc8\x99i \xc3\xaei critic\xc4\x83 pe ace\xc8\x99ti plantatori \xc8\x99i fermieri pentru faptul c\xc4\x83 nu se intereseaz\xc4\x83 de plantele autohtone, pe care le-ar putea cultiva \xc3\xaen mod profitabil.\n_START_SECTION_\n\xc3\x8entoarcerea \xc3\xaen Olanda\n_START_PARAGRAPH_\n\xc3\x8emboln\xc4\x83vindu-se de malarie, Maria Sibylla Merian a fost obligat\xc4\x83 s\xc4\x83-\xc8\x99i \xc3\xaentrerup\xc4\x83 c\xc4\x83l\xc4\x83toria \xc8\x99i s\xc4\x83 se \xc3\xaentoarc\xc4\x83 \xc3\xaen Olanda (1701). A adus o bogat\xc4\x83 colec\xc8\x9bie de insecte tropicale \xc8\x99i numeroasele desene \xc8\x99i schi\xc8\x9be realizate acolo; acestea au constituit baza pentru o lucrare de mare amploare referitoare la flora \xc8\x99i fauna din Surinam. Dup\xc4\x83 trei ani de munc\xc4\x83 intens\xc4\x83, Maria Sibylla Merian a publicat cea mai important\xc4\x83 carte a ei: Metamorphosis insectorum Surinamensium, ap\xc4\x83rut\xc4\x83 la Amsterdam \xc3\xaen 1705. Cartea nu i-a adus niciun c\xc3\xa2\xc8\x99tig financiar, datorit\xc4\x83 probabil \xc8\x99i pre\xc8\x9bului ridicat (55 florini exemplarul), dar a adus-o pe Maria Sibylla Merian \xc3\xaen centrul aten\xc8\x9biei comunit\xc4\x83\xc8\x9bii \xc8\x99tiin\xc8\x9bifice europene din acea perioad\xc4\x83._NEWLINE_Maria Sibylla Merian a murit la 13 ianuarie 1717, la Amsterdam, dup\xc4\x83 ce \xc3\xaen urm\xc4\x83 cu doi ani suferise un atac de apoplexie. Fiica sa, Dorothea Maria, s-a mutat la Sankt Petersburg; ea \xc8\x99i so\xc8\x9bul ei, Georg Gsell, au devenit pictori la curtea \xc8\x9barului Petru cel Mare. Fiica ei, nepoata Mariei Sibylla Merian, s-a c\xc4\x83s\xc4\x83torit cu matematicianul Leonhard Euler.'